Ürituse eesmärk on noorteühenduste, poliitikute ja ekspertide osalusel arutada viimasel ajal noorteühenduste poolt teravalt tõstatatud küsimust noorte kaasamisest otsustusprotsessidesse ja võimalikust valimisea langetamisest. Ettekandega noorte osalusest ja valimisea langetamisest esineb Eesti Noorteühenduste Liidu noortepoliitika spetsialist Martti Martinson, ülevaate noorte hulgas läbi viidud veebiküsitlusest teeb Noorte Sotsiaaldemokraatide poliitikavaldkonna juht Gerd Tarand. Riigikogu põhiseaduskomisjoni  esimees Väino Linde räägib põhiseaduskomisjoni seisukohtadest noorte osaluse suurendamise ja valimisea langetamise võimalikkuse kohta. Kodanikuhariduse ja noorte osaluse teemat käsitleb politoloog Anu Toots Tallinna Ülikooli Riigiteaduste Instituudist.